# NAČRT ZA OBVLADOVANJE TVEGANJ ZARADI ŠKODLJIVIH ORGANIZMOV

## **Pravna podlaga:** 91. člen Uredbe 2016/2031/EU

## Namen

Pooblaščeni izvajalec dejavnosti (PID) oziroma tisti z dovoljenjem za izdajanje rastlinskih potnih listov (RPL), ima lahko vzpostavljen neobvezen načrt za obvladovanje tveganj zaradi škodljivih organizmov. Pooblaščeni izvajalec dejavnosti, ki izvaja ustrezen načrt za obvladovanje tveganj zaradi škodljivih organizmov, je lahko predmet uradnih pregledov manj pogosto.

## Postopek

Fitosanitarni inšpektor v okviru sheme pogostosti uradnega nadzora pri posameznem PID upošteva izvajanje ustreznega načrta, posledično se nadzor lahko izvede enkrat na dve leti.

Načrt za obvladovanje tveganj zaradi škodljivih organizmov je ustrezen, če PID izpolnjuje vse predpisane pogoje iz prvega odstavka 91. člena Uredbe 2016/2031/EU, podrobneje opisane v 4. točki tega dokumenta.

Iz načrta mora biti tudi razviden datum priprave oziroma datum zadnje posodobitve dokumenta. Navedeno bi moralo biti tudi, kako PID zagotavlja spremljanje sprememb zakonodaje in ažuriranje načrta.

## Pogoji za odobritev Načrta za obvladovanje tveganj zaradi škodljivih organizmov in elementi načrta

Načrt za obvladovanje tveganj zaradi škodljivih organizmov vključuje, kadar je primerno, v obliki navodil o standardnem operativnem postopku, vsaj naslednje elemente, navedene v nadaljevanju.

### Identifikacija in spremljanje točk postopka pridelave ter točk v zvezi s premiki rastlin, rastlinskih proizvodov in drugih predmetov, ki so kritične glede skladnosti z določbami iz prvega odstavka 90. člena Uredbe 2016/2031/EU

PID identificira (ugotovi, katere so predpisane posebne zahteve ali ukrepi za rastline v pridelavi) in spremlja točke postopka glede izpolnjevanja posebnih zahtev in ukrepov (navede, kako bo te posebne zahteve izpolnil pri pridelavi, katero od možnosti, če jih je več, bo izbral).

Več o tem je opisano v 8. poglavju splošnega dela Gradiva za preverjanje znanja s področja zdravja rastlin (v nadaljevanju: Gradivo), ki je dostopno na:

* <https://www.gov.si/zbirke/storitve/prijava-na-preverjanje-znanja-s-podrocja-zdravja-rastlin/>

Način spremljanja teh točk v pridelavi je opredeljen pod analizo kritičnih točk v poglavju 4.5 tega dokumenta.

Posebne zahteve za karantenske škodljive organizme (KŠO) je treba zagotoviti pred premikom (izdajo RPL) določenih rastlin, rastlinskih proizvodov in drugih predmetov znotraj EU. Posebne zahteve so določene v Prilogah Izvedbene Uredbe Komisije (EU) 2019/2072:

* Priloga VIII: Seznam rastlin, rastlinskih proizvodov in drugih predmetov, ki izvirajo z ozemlja Unije, ter ustreznih posebnih zahtev za njihove premike po ozemlju Unije.
* Priloga X: Seznam rastlin, rastlinskih proizvodov in drugih predmetov, ki se vnesejo na varovana območja ali se premikajo po njih, ter ustreznih posebnih zahtev za varovana območja.

Posebne zahteve za KŠO so lahko predpisane tudi s sklepi ali izvedbenimi uredbami Komisije za nujne ukrepe, na primer za Tomato brown rugose fruit virus v Izvedbeni uredbi Komisije (EU) 2020/1191.

Posebne zahteve/ukrepi za nadzorovane nekarantenske škodljive organizme (NNŠO) se zagotovi za doseganje predpisane tolerance pred premikom (izdajo RPL) določenih rastlin, rastlinskih proizvodov in nadzorovanih predmetov znotraj EU. Ukrepi so določeni v prilogi Izvedbene Uredbe Komisije (EU) 2019/2072:

* Priloga V: Ukrepi za preprečevanje navzočnosti NNŠO na določenih rastlinah za saditev.

Za sadne rastline in trto so posebne zahteve za pridelavo in premike določene:

* + za sadne rastline: v 39. členu in v Prilogi 3 Pravilnika o trženju razmnoževalnega materiala in sadik sadnih rastlin, namenjenih za pridelavo sadja (Uradni list RS, št. 67/16, 18/20 in 67/20)
  + za trto v Prilogi 1 Pravilnika o trženju materiala za vegetativno razmnoževanje trte (Uradni list RS, št. 101/20).

Pooblaščeni izvajalec dejavnosti vsaj tri leta vodi evidenco o identifikaciji in spremljanju navedenih točk.

***Primeri navajanja posebnih zahtev in ukrepov za razmnoževalni in sadilni material zelenjadnic - sadike paradižnika***

***Karantenski škodljivi organizmi in izpolnjevanje posebnih zahtev/ukrepov:***

* *Krompirjeva rjava gniloba (Ralstonia solanacearum): Slovenija je območje prosto;*
* *Bela in rumena krompirjeva ogorčica (Globodera pallida in G. rostochiensis): V primeru pridelave na območjih navzočnosti (Velika Bukovica, Trboje, Trenta) se kontaktira pristojnega fitosanitarnega inšpektorja;*
* *Ogorčice koreninskih šišk (Meloidogyne chitwoodi, M. fallax, M. ethiopica, M. luci): Slovenija je območje prosto, razen M. luci na eni lokaciji pod ukrepi.*
* *Tomato leaf curl New Delhi virus: Slovenija je območje prosto*
* *Thrips palmi: Slovenija je območje prosto*
* *Tomato brown rugose fruit virus (Virus rjave grbančavosti plodov paradižnika): Slovenija je območje prosto. Predpisani higienski ukrepi.*

***Nadzorovani ne-karantenski škodljivi organizmi:***

* *Bakterijski rak paradižnika (Clavibacter michiganensis spp michiganensis): uporaba semena z rastlinskim potnim listom in izvajanje higienskih ukrepov.*
* *Viroid vretenatosti krompirjevih gomoljev (Potato spindle tuber viroid): vizualni pregled na navzočnost*
* *Virus pegavosti in uvelosti paradižnika (Tomato spotted wilt tospovirus): namestitev rumenih ali belih lepljivih plošč za spremljanje tripsov in tretiranje ob pojavu, vizualni pregled rastlin*
* *Virus rumenenja in kodravosti listov paradižnika* (*Tomato yellow leaf curl virus): vizualni pregled rastlin*
* *Bakterijska pegavost plodov paradižnika in paprike (Xanthomonas euvesicatoria, X. gardneri, X. perforans, X. vesicatoria): uporaba semena z rastlinskim potnim listom, vizualni pregledi in v primeru okužbe se odstrani vse rastlinske ostanke, razkuži stroje, opremo in orodje, ki so se do pojava okužbe uporabljali*

### Informacije, zahtevane v skladu s členom 66(2) o registraciji pooblaščenega izvajalca dejavnosti

* ime (naziv), naslov in kontaktni podatki (telefon, e-mail) registriranega zavezanca
* podatki, ki se vodijo v FITO registru (vrsta dejavnosti, vrsta oz. skupina rastlin in rastlinskih proizvodov za katere ima dovoljenje za izdajo RPL),
* naslov prostorov in lokacije zemljišč, ki jih uporablja

### Informacije, zahtevane v skladu s členoma 69(4) in 70(1) o sledljivosti rastlin, rastlinskih proizvodov in drugih predmetov

Več o zahtevanih informacijah je v 3. poglavju zgoraj navedenega Gradiva:

* <https://www.gov.si/zbirke/storitve/prijava-na-preverjanje-znanja-s-podrocja-zdravja-rastlin/>

V Načrtu za obvladovanje tveganj zaradi škodljivih organizmov mora PID opisati način vodenja evidence o sledljivosti.

### Opis postopkov pridelave pooblaščenega izvajalca dejavnosti in njegovih dejavnosti glede premikov in prodaje rastlin, rastlinskih proizvodov in drugih predmetov

Opis tehnologije pridelave (nabava razmnoževalnega materiala ali pridelava lastnega razmnoževalnega materiala/sadik/cepljenje in presajanje ali setev) in premikov (kam premika/prodaja).

### Analiza kritičnih točk iz člena 90(1)Uredbe 2016/2031/EU in ukrepe, ki jih je pooblaščeni izvajalec dejavnosti sprejel za zmanjšanje tveganj zaradi škodljivih organizmov, povezanih z navedenimi kritičnimi točkami

Izpolnjevanje kritičnih točk je opisano v 7. poglavju zgoraj navedenega Gradiva:

* <https://www.gov.si/zbirke/storitve/prijava-na-preverjanje-znanja-s-podrocja-zdravja-rastlin/>

PID opiše, katere ukrepe bo glede na rod rastlin sprejel za KŠO in NNŠO glede na vrsto/skupino rastlin, ki jih prideluje.

***Primeri navajanja posebnih zahtev in ukrepov za razmnoževalni in sadilni material zelenjadnic - sadike paradižnika***

| **Kritična točka** | **Opredelitev tveganja pri kritičnih točkah** | **Način obvladovanja kritičnih točk** |
| --- | --- | --- |
| Izbira zemljišča /lokacije pridelave | Zemlja/substrat je lahko vir okužb s KŠO ali NNŠO, če ni ustrezno tretiran.  Pridelavo zelenjadnic lahko ogrožajo tripsi, ki prenašajo Tomato spotted wilt virus. | Izbira substrata/zemlje, ki ne predstavlja tveganja in je tretiran  Odstranjevanje plevelnih vrst v rastlinjakih in bližnji okolici, ki lahko predstavljajo vir okužb. |
| Izvor razmnoževalnega in sadilnega materiala | Seme, razmnoževalni, sadilni material ni opremljen z RPL. | Vodenje evidenc s podatki iz prejetega RPL 3 leta.  Zdravstveni pregled rastlin ob prejetju.  Menjava dobavitelja v primeru navzočnosti ŠO oziroma nabava pri preverjenih dobaviteljih. |
| Tehnološki postopki (setev, sajenje, cepljenje, presajanje), | Presajanje, cepljenje | Opravljanje rednih zdravstvenih pregledov posevka ali nasada.  Presajanje v substrat/zemljo, ki ne predstavlja tveganja  Higienski ukrepi: npr. razkuževanje orodja pri cepljenju, uporaba nove ali razkužene embalaže pri presajanju, … |
| Izvajanje drugih tehnoloških postopkov tekom pridelave rastlin | Pleveli v okolici kot gostiteljske rastline Virusa pegavosti in uvelosti paradižnika ali Virusa rumenenja in kodravosti listov paradižnika, Virus rjave grbančavosti plodov paradižnika.  Možnost prenosa ŠO z okuženo mehanizacijo, stroji, orodjem in opremo (obuvalo, oblačila, roke…) ter embalažo (Bakterijski rak paradižnika, Virus rjave grbančavosti plodov paradižnika).  Za Tomato brown rugose fruit virus higienski ukrepi predpisani v posebnih zahtevah, zato je vključitev te kritične točke obvezna.  Pri pridelavi sadik paradižnika so higienski ukrepi obvezni tudi, da se prepreči okužbo z bakterijami.  Pojav KŠO in NNŠO | Odstranjevanje plevelov iz rastlinjaka in okolice (posebno *Chenopodium murale* – pozidna metlika in *Solanum nigrum* – pasje zelišče).  Rumene ali bele lepljive plošče za spremljanje ulova tripsov in tobakovega ščitkarja (*Bemisia tabaci*). Ob pojavu tretiranje.  Partije so med pridelavo ločene in med njimi se izvajajo higienski ukrepi. Fizično ločevanje pomeni na primer ločene rastlinjake, pregrade…Posledično se izvaja pri prehodu/delu med partijami higienske ukrepe.  - Pred vstopom v rastlinjake s pridelavo rastlin paradižnikov in paprike iste partije naj se zagotovi zamenjavo obutve in rokavic ter uporabo drugega orodja in ostale opreme kot na ostalem posestvu ali izvaja redno razkuževanje (navede se, katera opcija je izbrana)  - Za razkuževanje se uporablja razkužilo z virocidnim delovanjem (na primer Virocid, Virkon S, ….) ali 70% etanol. Razkužila so nameščena ob vhodu v rastlinjake. Pred vstopom v rastlinjak se namesto zamenjave obutve lahko namesti preprogo z razkužilom.  - Pridelava sadik je fizično ločena od pridelave plodov ali skladišča plodov paradižnika  - Nezaposlenim ni dovoljen vstop v objekte pridelave sadik paradižnikov. Prodajni del je ločen od pridelave teh sadik.  - V rastlinjakih s pridelavo sadik paradižnika se uporablja le nova ali razkužena embalaža in palete.  - V rastlinjake s pridelavo sadik paradižnika se ne vnaša plodov paradižnika in paprike za hrano od drugod.  - Kompost, na katerega se odlagajo ostanki rastlin ali plodov paradižnika in paprike, se ne sme uporabljati pri pridelavi sadik.  Opravljanje rednih zdravstveni pregledov in vzorčenje za testiranje, če je to predpisano v posebnih zahtevah/ukrepih ali ob sumu na navzočnost NNŠO, ki ga želi PID potrditi. Vzorčenje in rezultat testiranja se zabeleži v evidenco.  Izruvanje okuženih rastlin in testiranje reprezentativnega vzorca, na primer pri Virusu pegavosti in uvelosti paradižnika (TSWV). |
| Izkop, spravilo, in označevanje rastlin; | Možnost mešanja partij in s tem izgube sledljivosti. | Vzpostavitev evidenc oz. sistema sledljivosti v vseh fazah pridelave oz. pri premikih znotraj lastnih prostorov in med enotami pridelave. |

### Vzpostavljeni postopki in ukrepi, ki so v primeru suma navzočnosti karantenskih škodljivih organizmov ali ugotovitve njihove navzočnosti predvideni za evidentiranje navedenega suma ali ugotovitve ter evidentiranje sprejetih ukrepov

Pripravi se v skladu z 8. poglavjem zgoraj navedenega Gradiva: Učinkovit načrt za ukrepanje v primeru suma pojava ali odkritja ŠO:

* <https://www.gov.si/zbirke/storitve/prijava-na-preverjanje-znanja-s-podrocja-zdravja-rastlin/>

### Vloge in odgovornosti osebja, vključenega v obveščanje iz člena 14, preglede iz člena 87(1) in izdajanje rastlinskih potnih listov v skladu s členi 84(1), 93(1) in (2) ter 94, pa tudi nameščanje rastlinskih potnih listov v skladu s členom 88 Uredbe 2016/2031/EU

V Načrt za obvladovanje tveganja napiše vse strokovne osebe z znanjem s področja zdravja rastlin, navedene v dovoljenju za izdajanje RPL, ki so odgovorne za:

* obveščanje v primeru suma pojava ali odkritja škodljivega organizma
* vizualne preglede zdravstvenega stanja rastlin in vzorčenje
* izdajanje RPL in njihovo namestitev.

### **Usposabljanje za osebje iz točke 4.7 tega dokumenta.**

PID opiše, kako zagotavlja usposabljanje oseb za zdravstvene preglede, vzorčenja, izdajanje RPL in nameščanje RPL.

## Ugotovljena neskladja

Če pristojni organ ugotovi, da zadevni izvajalec poslovne dejavnosti ne uporablja ukrepov iz poglavja 4.1 tega dokumenta ali da navedeni načrt za obvladovanje tveganj zaradi škodljivih organizmov ni več skladen s katero od ostalih zahtev iz tega dokumenta, fitosanitarni inšpektor brez odlašanja sprejme ukrepe, potrebne za zagotovitev, da se neskladnost z navedenimi pogoji odpravi. Ti ukrepi lahko vključujejo preklic odobritve navedenega načrta.